РЕПУБЛИКА СРБИЈА

НАРОДНА СКУПШТИНА

Одбор за дијаспору и Србе у региону

09 Број: 06-2/29-18

23. март 2018. године

Б е о г р а д

З А П И С Н И К

СА 10. СЕДНИЦЕ ОДБОРА ЗА ДИЈАСПОРУ И СРБЕ У РЕГИОНУ

Седница је одржана у четвртак, **22. марта 2018**. године у Малој сали Дома Народне скупштине са почетком у **10,00 часова**.

Седницом је председавао мр Иван Костић, председник Одбора.

Седници је присуствовао Миодраг Линта, заменик председника Одбора.

Са седнице оправдано одсутни: Блажа Кнежевић, Јадранка мр Јовановић, Александар Марковић, Прим. др Владо Бабић, Александар Чотрић, Горан Николић, Марјана Мараш; Мирјана Драгаш, Љиљана Михајловић, др Иван Бауер, Драган Вељковић, Владимир Ђурић, Радослав Милојичић, Филип Стојановић и Дејан Шулкић.

Седници су присуствовали представници студентског клуба Правног факултета Универзитета у Београду и одређени број студената српског порекла из региона, који студирају у Србији, чланови алумни певачке групе Задужбине Студеница и Вукан Лавадиновић у име Организације српских студената из иностранства (ОССИ)

Председник Одбора за дијаспору и Србе у Региону мр Иван Костић је поздравио присутне госте и с обзиром да није било кворума, у складу са чланом 72. ставом 5. Пословника Народне скупштине отворио је 10. седницу са следећим Дневним редом:

1. Положај студената српског порекла из региона, који студирају у Србији
2. Разно

Председавајући је у вези са првом тачком дао неколико уводних напомена и подсетио да у Србији студирају студенти из региона, како они који су оквиру Пројекта „Србија за Србе из региона“, тако и студенти из региона који нису у оквиру наведеног пројекта. Председавајући је рекао да на основу закључка Владе Републике Србије пројекат постоји и реализује се од 2011. године и информисао присутне да се Пројекат реализује са циљем унапређивања односа са државама из региона, јачања веза између матице и дијаспоре, као и подизања нивоа образованости припадника српских националних заједница. Земље региона које су обухваћене пројектом су: Македонија, Мађарска, Румунија, Албанија, Словенија и Бугарска, а да је претходних година обахватао и Р. Хрватску, Црну Гору и Федерацију БиХ. Пројекат предвиђа доделу стипендија одабраним кандидатима, која подразумева бесплатан курс српског језика, бесплатно школовање на основим, мастер и докторским студијама, стипендију у износу од 15 хиљада динара месечно, смештај и исхрану, као и здравствено осигурање. Пројектом је дефинисано да се сваки стипендиста може усавршавати само на једном нивоу студија-основним, мастер или докторским и да у првој, тј. припремној фази Пројекта стипендисти похађају курс српког језика. Председавајући се захвалио Студентском клубу Правног факултета у Београду на сарадњи у циљу организације седнице Одбора на коју су позвани да присуствују студенти из региона, који студирају у Србији. Обраћајући се студентима, нагласио је да имају подршку своје матице и да када се након студија у Србији буду вратили у своје земље, поручио да буду представници и амбасадори свих оних вредности, којима обилује српски народ. Костић је истакао да овакви сусрети треба да буду чешћи и замолио студенте да у обраћању изнесу своје утиске, предлоге и сугестије у вези са својим положајем током студирања у Србији.

Присустнима се обратио Миодраг Линта, заменик председника Одбора за дијаспору и Србе у региону и пренео поздраве и позив за разумевање од стране народних посланика, чланова Одбора, који због оправдане спречености, тј. гласања које је започело у истом термину, када и седница Одбора, нису у могућности да присуствују седници Одбора. Линта је студентима нагласио да треба имати у виду да се ради о важној теми и да је ово почетак сарадње са Одбором за дијаспору и Србе у региону, као и да ће у том смислу у наредном периоду бити сазвана још једна седница у присуству већине чланова Одбора, као и представника надлежних министарстава. У даљем обраћању, информисао је присутне да је пореклом из данашње Р.Хрватске и да се дуги низ година бави проблематиком положаја Срба у осам држава региона, где живи скоро два милиона Срба. Он је истакао да питање Срба у региону треба да буде једно од најважнијих државних и националних питања у Србији. Што се тиче положаја Срба у Мађарској и Румунији, он је задовољавајућем нивоу, док у свим овим осталим државама, изузев Републике Српске, положај је тежак. Најтежи положај Срба је у Хрватској и Федерацији БиХ, где су преостали Срби дискрминисани кроз законодавство и од стране надлежних државних органа наведених земаља. Такође је тежак положај око 200.000 Срба у Црној Гори, где се води политика потискивања српског језика и ћирилице и где се води тешка борба наших сународника за очување културног и националног идентитета. Срби у Словенији још увек немају статус националне мањине, док Срби у Македонији имају бројне проблеме, пре свега у области информисања. Веома је тежак положај Срба у Албанији, где се преко 100 година води систематска политика албанизације нашега народа истакао је Линта и рекао да Одбор за дијаспору и Србе у региону у границама својих могућности покушава да сва та питања актуелизује у јавности. Једно од важнијих ствари је јачање веза и сарадње, посебно са младима који долазе из држава региона, као и са студентима који су из Србије, а имају сензибилитет за ту проблематику, или су родом, или чији су родитељи пореклом из неке од држава региона, како би се успоставила сарадња, чула мишљења, предлози и сугестије. На крају излагања Линта је студентима поручио да ће Одбор у оквиру свога делокруга предузети одговарајуће кораке и посредовати у том смислу код надлежних институција.

Немања Вучковић, председник студентског клуба Правног факултета Универзитета у Београду се на почетку обраћања захвалио Одбору и Народној скупштини на исказаној спремности за сарадњу и на организацији тематске седнице. Он се посебно захвалио Фондацији „Студеница“ и њеном руководству и подсетио да је група уважених оснивача америчко-српског порекла 1993. године успоставила Задужбину на челу са Мајклом Ђорђевићем, као и да Фондација стипендира талентоване студенте српског порекла. Он је нагласио да општи интерес увек треба стављати изнад појединачног, указујући на заједнички мотив изједначавања положаја студената српског порекла из региона са домаћим држављанима.

У дискусији су учествовали: Драшко Савић из Републиике Српске, студент треће године Правног факултета Универзитета у Београду, члан студентског клуба; Јелена Лучић, студент из Црне Горе, Бојана Сабо, студент из Мађарске, Кристина Каленџић и Мирјана Нешковић, студенти из Македоније, Тина Марковић, студент из Р.Српске, Јован Берић,студент завршне године основних студија Факултета политичких наука Универзитета у Београду, стипендиста Задужбине „Студеница“ и Вукан Лавадиновић, у име Организације српских студената из иностранства (ОССИ).

Сви студенти су у оквиру излагања изразили задовољство положајем, односно третманом, који имају у Србији током студирања. Наиме, они су истакли да се њихов положај не разликује од положаја домаћих студената. Што се тиче положаја Срба у земљама из којих долазе, указали су на одређене сегменте и показали спремност да у будућој сарадњи дају ближа појашњења у вези са положајем српске заједнице у земљама из којих долазе.

Пошто по тачки „Разно“ није било пријављених за реч, председник је закључио рад 10. седнице.

Седница је завршена у 11,20 часова.

СЕКРЕТАР ОДБОРА ПРЕДСЕДНИК ОДБОРА

Весна Матић Вукашиновић мр Иван Костић